Tribunalul de Arbitraj Sportiv a redus suspendarea Simonei Halep de la 4 ani la 9 luni
Curtea de Arbitraj Sportiv de la Lausanne a admis apelul Simonei Halep şi a redus suspendarea de 4 ani primită pentru dopaj la 9 luni. Tenismena din Constanța fusese depistată pozitiv cu Roxadustat în octombrie 2022, după un meci din primul tur la US Open. Instanța a dispus descalificarea tuturor rezultatelor competitive obținute de Simona Halep din 29 august 2022 până la 7 octombrie 2022, inclusiv pierderea medaliilor, titlurilor, punctelor în clasament și premiilor în bani.
- A picat Facebook. Nici Instagram sau Facebook Messenger nu funcţionează marţi după-amiază
Curtea de Arbitraj Sportiv (TAS) de la Lausanne, denumită și Tribunalul de Arbitraj Sportiv, a admis apelul depus de jucătoarea română de tenis Simona Halep şi i-a redus la nouă luni suspendarea de patru ani dictată de Agenţia Internaţională pentru Integritatea Tenisului (ITIA).
"Deși instanța a constatat că doamna Halep a avut o anumită responsabilitate sau neglijență pentru încălcările ei, deoarece nu a exercitat suficientă grijă în utilizarea suplimentului Keto MCT, a concluzionat că ea nu a purtat nicio responsabilitate semnificativă", se arată în decizia Curții de Arbitraj Sportiv (CAS) de la Lausanne.
"Panelul CAS a decis în unanimitate că perioada de ineligibilitate de patru ani impusă de Tribunalul Independent ITF trebuie redusă la o perioadă de ineligibilitate de nouă (9) luni începând cu data de 7 octombrie 2022, perioadă care a expirat la 6 iulie 2023. Deoarece această perioadă a expirat înainte ca procedurile de apel să fie chiar înregistrate la CAS, Panelul CAS a considerat că este adecvat să emită partea operativă a premiului arbitral cât mai curând posibil, împreună cu un comunicat de presă cuprinzător.
Panelul CAS a dispus, de asemenea, descalificarea tuturor rezultatelor competitive obținute de doamna Halep începând cu data de 29 august 2022 (data mostrei sale pozitive) până la data de 7 octombrie 2022, inclusiv pierderea oricăror medalii, titluri, puncte de clasament și premii bănești. Prin urmare, apelul depus de ITIA este respins și apelul depus de Simona Halep este parțial admis (cererea ei de a retroactiva începutul suspendării la data de 29 august 2022 este respinsă)", a decis CAS.
Simona Halep, depistată pozitiv la substanța Roxadustat în octombrie 2022, după US Open
În 2022, la 21 octombrie, sportiva din Constanţa anunţa că a fost depistată pozitiv cu Roxadustat, după un meci din primul tur la US Open.
În 12 septembrie 2023, Agenţia Internaţională de Integritate a Tenisului (ITIA) a anunţat că un tribunal independent a suspendat-o pentru o perioadă de patru ani, ca urmare a unor încălcări ale Programului Anti-Doping în Tenis (TADP).
Simona Halep a fost suspendată provizoriu din octombrie 2022, suspendare pe care tribunalul a decontat-o din perioada de ineligibilitate. Ca atare, suspendarea fostului număr unu mondial este valabilă de la 7 octombrie 2022 până la 6 octombrie 2026.
Agenţia Internaţională pentru Integritate în Tenis (ITIA) a publicat decizia integrală a tribunalului independent Sport Resolutions în cazul Simona Halep, documentul fiind redactat acolo unde a fost necesar pentru a proteja informaţiile personale de sănătate.
Între altele, se menţionează că fizioterapeuta Candice Gothier este cea care i-a dat sportivei suplimentul contaminat. Halep s-a consultat şi cu antrenorul ei, Patrick Mouratoglou, care a spus că suplimentul poate fi folosite în siguranţă, deoarece pe etichetă nu figurau substanţe interzise şi nu părea a fi riscant.
Simona Halep a contestat suspendarea la Tribunalul de Arbitraj Sportiv
Simona Halep a depus apel la Tribunalul de Arbitraj Sportiv în data de 24 octombrie, iar audierile au avut loc în februarie 2024.
În 15 decembrie, într-un interviu pentru Euronews, Simona a recunoscut că a avut un şoc când a fost testată pozitiv şi a reiterat faptul că este nevinovată. Tot atunci, ea a anunţat că nu mai colaborează cu Academia Mouratoglou.